Den nigerianske midtbanespiller Izunna Uzochukwu har fået sin kontrakt i OB ophævet, fordi han gerne vil prøve sig af i en ny liga.

Izunna Uzochukwu er færdig i OB. Det bekræfter klubben på sin hjemmeside, hvor det fremgår, at de to parter er enige om vilkårene for en ophævelse af samarbejdet.

Årsagen er, at Izunna gerne vil prøve sig af andetsteds, fortæller sportsdirektør Jesper Hansen.

- Jeg har haft flere samtaler med Izunna omkring hans ønske om at prøve sig af i en anden liga og i en anden fodboldkultur, siger Jesper Hansen ifølge klubbens hjemmeside.

- Vi har drøftet de muligheder, der var, og vi er nået frem til en fornuftig aftale omkring vilkårene for, at vi ville løse ham fra hans kontrakt.

- Izunna har vist stor fightervilje i sin kamp for at nå tilbage på det niveau, vi ved hans talent rækker til, og det har jeg stor respekt for. Jeg ønsker ham derfor al mulig held og lykke uanset hvor hans karriere måtte fortsætte, siger Jesper Hansen.

Izunna Uzochukwu kom til OB fra Russiske Amkar Perm i januar 2016 og nåede 57 kampe for OB. Han havde kontrakt frem til sommeren 2019, men den er altså nu blevet termineret.

OB's sæsonkortsalg er i fuld gang. Du sikrer dig dit kort her.